پرويز مشرف دبې نظيرې دقتل دکيس مرکزي ملزم گرځول شوى
دايف ائي اى ټيم دپرويز مشرف په ضد دغه چارج شيټ دامريکائي وگړي مارک سيگل دبيان په اساس تيار کړى دى. دمارک سيگل په وينا بې نظير بهټو دخپل ژوند په مهال هغه ته وئيلي ؤ که چرې په هغې څه وشول ددې ذمه واري به دهاغه وخت په پوځي صدر جنرال(ر) پرويز مشرف وي
وفاقي تحقيقاتي ادارې( ايف ائي اى) پخوانى پوځي صدر جنرل(ر) پرويز مشرف دبې نظير بهټو دقتل دکيس مرکزي ملزم گرځولى اؤ په هغه يې دقتل دمجرمانه سازش تيارولو تور لگولى دى. ايف ائي اى دنهې په ورځ دراولپينډۍ دترهه گرۍ دمخنيوي عدالت کې دمشرف په ضد څلور نکته ييز چارج شيټ وړاندې کړى. ددې ترڅنگ دمشرف په ضد ددوؤ امريکايانو پشمول دڅلورو گواهانو اؤ بې نظير بهټو خپل بيان هم دثبوت په توگه شامل دى. په دغه چارج شيټ کې په پرويز مشرف دترهه گرۍ دمرتکب کيدو تورونه هم لگول شوي دي. چالان کې وئيل شوي دي چې دامريکائي صحافي بيان پرويز مشرف ملزم ثابتوي اؤ دپلټنو په مهال هغه دخپلې بې گناهۍ دکلکو ثبوتونو په وړاندې کولو کې هم ناکامه شوى دى. دراولپينډۍ دترهه گرۍ دمخنيوي د عدالت جج چوهدري حبيب الرحمان دپرويز مشرف په ٢ جولائي دوړاندې کولو حکم کړى دى. عدالت په دغه لړ کې دراولپينډۍ دپوليسو مشر ته حکم کړى چې دپرويز مشرف دپيشۍ په مهال دې دسختو حفاظتي گامونو تابيا وکړل شي اؤ دملزم امنيت دې باوري کړل شي. په دغه مقدمه کې دسرکاري وکيل چوهدري ذوالفقار دوژنې وروستو دامنيتي انديښنو له امله دايف ائي اى پراسيکيوټر چوهدري محمداظهر عدالت ته نۀ ؤ وړاندې شوى اؤ هغه ته هم په راتلونکې اوريدنه کې دپيش کيدو حکم شوى. دايف ائي اى ټيم دپرويز مشرف په ضد دغه چارج شيټ دامريکائي وگړي مارک سيگل دبيان په اساس تيار کړى دى. دمارک سيگل په وينا بې نظير بهټو دخپل ژوند په مهال هغه ته وئيلي ؤ که چرې په هغې څه وشول ددې ذمه واري به دهاغه وخت په پوځي صدر جنرال(ر) پرويز مشرف وي.